Salomona strigeto

La Salomona strigeto (Athene jacquinoti) estas eta strigo, tio estas birdospecio parto de pli granda grupo de noktaj rabobirdoj konataj kiel Strigedoj, kiuj enhavas plej parton de la specioj nomataj strigoj. La alia grupo estas la turstrigoj, nome Titonedoj.

Ĝi estas malgranda ĝis mezgranda strigo, 23-31 cm longa. Ĝiaj supraj partoj estas rustobrunaj, foje makulecaj aŭ striecaj per blanko, ĝia brusto estas flavecbruna, foje makuleca aŭ strieca per bruno, kaj ĝia kremkolora ventro estas senmarka. Ĝi havas grizbrunan vizaĝdiskon, kun bordoj de mallarĝaj blankaj brovoj kaj blanka bendo trans la gorĝo.

Kiam li unue priskribis la specion en 1850, Charles Lucien Bonaparte asignis ĝin al la genro Athene. Ĝi poste estis reklasita en la genron Ninox, kiu enhavas multajn aliajn malgrandajn strigojn troveblajn tra la Hind-Pacifika regiono, sed pli postaj filogenetikaj studoj trovis ĝin grupigita ene de la genro Athene. La specia epiteto honoras Charles Hector Jacquinot, francan esploriston kiu pasigis konsiderindan tempon en la Pacifiko. Ĝia ordinara nomo rilatas al la Salomonoj, sur kiuj ĝi troviĝas.

Ĝi estas indiĝena de la okcidenta parto de la insularo de la Salomonoj, kie ĝi troviĝas en tropikaj aŭ subtropikaj humidaj arbaroj en malaltebenaĵoj kaj montetoj, ĝis altitudo de 1 500 m super marnivelo. Subspecioj sur Guadalcanal, Malaita, kaj Bauro & Makira montriĝis apartaj specioj, kaj dividitaj kiel la Gvadalkanala strigeto (N. granti), Malaita strigeto  (N. malaitae), kaj la Makira strigeto  (N. roseoaxillaris) respektive. Kune, ili estis kolektive konataj kiel la Salomona strigo aŭ Salomona bubuko. Ĝi estas nokta, kaj ĉasas ĉefe insektojn kaj malgrandajn vertebrulojn. Tage, ĝi ripozas aŭ en kavaĵo aŭ en la ĉefa forko de arbo.

Kvankam la tutmonda populacio ne estas kvantigita, ĝi estas raportita kiel vaste disvastigita kaj ofta ene de sia limigita teritorio. La populacia tendenco ŝajnas esti stabila, kvankam oni scias, ke malgrandaj nombroj da kaj plenkreskuloj kaj junuloj estas prenitaj el la sovaĝejo por servi kiel dorlotbestoj.

Notoj

Kategorio:Strigoformaj
Kategorio:Orientalisa faŭno
Kategorio:Birdoj de Oceanio